b'\n_START_ARTICLE_\nKeng\xc3\xa4nnumero\n_START_PARAGRAPH_\nKeng\xc3\xa4nnumero on kenkiin merkitty niiden kokoa, yleens\xc3\xa4 pituutta, osoittava numero. Toisinaan siihen liittyy my\xc3\xb6s keng\xc3\xa4n leveytt\xc3\xa4 osoittava kirjain._NEWLINE_On olemassa useampia maailman\xc2\xadlaajuisessa k\xc3\xa4yt\xc3\xb6ss\xc3\xa4 olevia kenkien numero\xc2\xadj\xc3\xa4rjestelmi\xc3\xa4. Yleisimmin k\xc3\xa4ytetyt ovat mannereurooppalainen (pariisilainen) sek\xc3\xa4 englantilainen ja amerikkalainen j\xc3\xa4rjestelm\xc3\xa4. Ne eroavat toisistaan siit\xc3\xa4, miss\xc3\xa4 suunnassa keng\xc3\xa4t mitataan, mit\xc3\xa4 mittayksikk\xc3\xb6\xc3\xa4 k\xc3\xa4ytet\xc3\xa4\xc3\xa4n ja my\xc3\xb6s siin\xc3\xa4, mit\xc3\xa4 kokoa vastaa numero 0 tai 1. Vain harvoissa j\xc3\xa4rjestelmiss\xc3\xa4 on jalkater\xc3\xa4n leveys otettu huomioon. Joillakin seuduilla maailmassa eri tyyppisille kengille kuten miesten, naisten, lasten tai urheilukengille k\xc3\xa4ytet\xc3\xa4\xc3\xa4n eri j\xc3\xa4rjestelm\xc3\xa4\xc3\xa4.\n_START_SECTION_\nJalkater\xc3\xa4 ja kenk\xc3\xa4\n_START_PARAGRAPH_\nIhmisen jalkater\xc3\xa4n pituus m\xc3\xa4\xc3\xa4ritell\xc3\xa4\xc3\xa4n tavallisesti kahden sellaisen yhden\xc2\xadsuuntaisen suoran v\xc3\xa4liseksi et\xc3\xa4isyydeksi, jotka ovat kohtisuorassa jalkater\xc3\xa4\xc3\xa4 vastaan ja joista toinen sivuaa isovarpaan k\xc3\xa4rke\xc3\xa4, toinen kantap\xc3\xa4\xc3\xa4t\xc3\xa4. T\xc3\xa4m\xc3\xa4 mitataan ihmisen seisoessa paljain jaloin, kehon painon jakautuessa tasan kummankin jalan kesken._NEWLINE_Monilla ihmisill\xc3\xa4 vasen ja oikea jalkater\xc3\xa4 ovat hieman eri pituiset. Useimmiten vasen on oikeaa pidempi.  Siin\xc3\xa4 tapauksessa molemmat jalakater\xc3\xa4t mitataan, ja massa\xc2\xadtuotettujen kenkien ostajia suositellaan hankkimaan suuremman jalkansa mukaiset keng\xc3\xa4t._NEWLINE_Tietyn kokoinen kenk\xc3\xa4 sopii henkil\xc3\xb6lle, jonka jalkater\xc3\xa4n pituus on tietyll\xc3\xa4 pienell\xc3\xa4 v\xc3\xa4lill\xc3\xa4. Sopivan keng\xc3\xa4n pituus sis\xc3\xa4puolelta mitattuna on tavallisesti 15 - 20 millimetri\xc3\xa4 pidempi kuin ihmisen jalkater\xc3\xa4, mutta t\xc3\xa4m\xc3\xa4 erotus vaihtelee hieman eri tyyppisill\xc3\xa4 kengill\xc3\xa4.\n_START_SECTION_\nMondopoint\n_START_PARAGRAPH_\nMondopoint-j\xc3\xa4rjestelm\xc3\xa4 on ISO:n vuonna 1991 antaman standardin ISO 9407 suosittelema j\xc3\xa4rjestelm\xc3\xa4.  Siin\xc3\xa4 jalka, johon kenk\xc3\xa4 sopii, mitataan millimetrein\xc3\xa4. Esimerkiksi merkint\xc3\xa4 280/110 tarkoittaa jalkater\xc3\xa4\xc3\xa4, jonka pituus on 280 millimetri\xc3\xa4 ja leveys 110 millimetri\xc3\xa4. _NEWLINE_Koska Mondopoint ottaa huomioon my\xc3\xb6s jalkater\xc3\xa4n leveyden, se mahdollistaa keng\xc3\xa4n sopivuuden paremmin kuin useimmat j\xc3\xa4rjestelm\xc3\xa4t. T\xc3\xa4m\xc3\xa4n vuoksi muun muassa Nato k\xc3\xa4ytt\xc3\xa4\xc3\xa4 sit\xc3\xa4 my\xc3\xb6s sotilaskengiss\xc3\xa4._NEWLINE_Eurooppalainen standardi EN 13402, joka koskee my\xc3\xb6s vaatteita, suosittelee sen sijaan kenki\xc3\xa4 merkitt\xc3\xa4v\xc3\xa4ksi senttimetrein\xc3\xa4 mitatun jalkater\xc3\xa4n pituusv\xc3\xa4lin mukaan, jolle ne sopivat.\n_START_SECTION_\nYhdysvaltalainen j\xc3\xa4rjestelm\xc3\xa4\n_START_PARAGRAPH_\nYhdysvalloissa ja Kanadassa k\xc3\xa4ytet\xc3\xa4\xc3\xa4n useampia toisistaan poikkeavia j\xc3\xa4rjestelmi\xc3\xa4. Ne poikkavat toisistaan varsinkin suurimpien urheilukenkien osalta.\n_START_SECTION_\nLasten keng\xc3\xa4t\n_START_PARAGRAPH_\nEsimerkki: Jos lapsen jalkater\xc3\xa4n pituus on 185 mm, keng\xc3\xa4n on oltava noin 200 millimetrin pituinen. T\xc3\xa4m\xc3\xa4 vastaa manner\xc2\xadeurooppalaisessa j\xc3\xa4rjestelm\xc3\xa4ss\xc3\xa4 numeroa 29, englantilaisessa j\xc3\xa4rjestelm\xc3\xa4ss\xc3\xa4 numeroa 11.'